CELEX: 62019TN0497
Language: el
Date: 2019-07-08 00:00:00
Title: Υπόθεση T-497/19: Προσφυγή της 8ης Ιουλίου 2019 — CZ κ.λπ. κατά ΕΥΕΔ

9.9.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 305/62
            
         
      Προσφυγή της 8ης Ιουλίου 2019 — CZ κ.λπ. κατά ΕΥΕΔ
      (Υπόθεση T-497/19)
      (2019/C 305/72)
      Γλώσσα διαδικασίας: η γαλλική
      
         Διάδικοι
      
      
         Προσφεύγοντες: CZ, DB, DC και DD (εκπρόσωπος: J.-N. Louis, δικηγόρος)
      
         Καθής: Ευρωπαϊκή Υπηρεσία Εξωτερικής Δράσης
      
         Αιτήματα
      
      Οι προσφεύγοντες ζητούν από το Γενικό Δικαστήριο:
      
                  —
               
               
                  να ακυρώσει την απόφαση της ΕΥΕΔ περί απορρίψεως της από 4 Ιουνίου 2018 αιτήσεώς τους·
               
            
                  —
               
               
                  να καταδικάσει την ΕΥΕΔ στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής με αίτημα την ακύρωση της αποφάσεως της ΕΥΕΔ που αφορά απόρριψη της αιτήσεώς τους να ληφθούν μέτρα που να αίρουν την παραβίαση της αρχής της ισοδυναμίας της αγοραστικής δύναμης μεταξύ των υπαλλήλων ανεξαρτήτως του τόπου στον οποίο υπηρετούν, οι προσφεύγοντες προβάλλουν τρεις λόγους.
      
                  1.
               
               
                  Πρώτος λόγος, που αντλείται από παράβαση της υποχρεώσεως αιτιολογήσεως και από παραβίαση της αρχής της ισοδυναμίας της αγοραστικής δύναμης μεταξύ των υπαλλήλων, ανεξαρτήτως του τόπου στον οποίο υπηρετούν. Πρώτον, οι προσφεύγοντες υποστηρίζουν ότι η προσβαλλόμενη απόφαση πάσχει πλήρη έλλειψη αιτιολογίας, πράγμα το οποίο τους εμποδίζει να αντιληφθούν το βάσιμο της αποφάσεως αυτής και δεν παρέχει τη δυνατότητα στο Γενικό Δικαστήριο να ασκήσει τον δικαιοδοτικό του έλεγχο. Δεύτερον, οι προσφεύγοντες φρονούν ότι ασκούν τα καθήκοντά τους υπό τις ίδιες συνθήκες με τους συναδέλφους τους που υπηρετούν στην αντιπροσωπεία της Ευρωπαϊκής Επιτροπής στο Παρίσι και ότι, επομένως, πρέπει να λαμβάνουν, όπως και εκείνοι, κατ’ αποκοπήν αποζημίωση εξόδων παραστάσεως. Τέλος, εκτιμούν ότι ο σεβασμός της αρχής της ισοδυναμίας της αγοραστικής δύναμης είναι ασυμβίβαστος με την ύπαρξη του ίδιου διορθωτικού συντελεστή για τους υπαλλήλους που υπηρετούν στο Παρίσι, στο Στρασβούργο, στη Μασσαλία και στη Valenciennes.
               
            
                  2.
               
               
                  Δεύτερος λόγος, που αντλείται από παραβίαση της αρχής της ίσης μεταχειρίσεως και της απαγορεύσεως των διακρίσεων, καθόσον οι προσφεύγοντες δεν λαμβάνουν κατ’ αποκοπήν αποζημίωση εξόδων παραστάσεως, σε αντίθεση με τους συναδέλφους τους που υπηρετούν στην αντιπροσωπεία της Ευρωπαϊκής Επιτροπής στο Παρίσι, ενώ ασκούν τα καθήκοντά τους υπό τις ίδιες συνθήκες με εκείνους.
               
            
                  3.
               
               
                  Τρίτος λόγος, που αντλείται από παράβαση του καθήκοντος αρωγής το οποίο επιβάλλει στην αρμόδια αρχή να εκθέτει, στην αιτιολογία της οικείας αποφάσεως, τους λόγους που την οδήγησαν να θεωρήσει ότι προέχει το συμφέρον της υπηρεσίας.